9वीं के बाद छोड़ी थी पढ़ाई; 51 की उम्र में दे रहे 12वीं की परीक्षा; बनना चाहते हैं वकील
Had left studies after 9th; Now giving 12th exam, Rajesh Mishra will fight free case of the poor by becoming a lawyer, राजेश मिश्रा को 39 साल बाद दोबारा पढ़ाई करने का ख्याल अचानक नहीं आया। इसके पीछे एक कहानी है। उस कहानी में जमीन के अंदर से मटके में मिली लावरिश बच्ची है। हाईकोर्ट और सुप्रीम कोर्ट है।
बरेली की बिथरी-चैनपुर के पूर्व बीजेपी विधायक राजेश मिश्रा उर्फ पप्पू भरतौल 51 साल की उम्र में 12वीं की परीक्षा दे रहे हैं। परीक्षा के लिए रात 2 बजे तक पढ़ते हैं। एग्जाम हाल में जाने से 5 मिनट पहले तक स्कूल के गेट पर भी पढ़ते रहते हैं। दो साल पहले हाईस्कूल में 1 नंबर से फर्स्ट डिविजन रुक गया था, इस बार उन्हें उम्मीद है कि इंटरमीडिएट में 70% से ज्यादा नंबर आएगा।
राजेश मिश्रा को 37 साल बाद दोबारा पढ़ाई करने का ख्याल अचानक नहीं आया। इसके पीछे एक कहानी है। उस कहानी में जमीन के अंदर से मटके में मिली लावारिस बच्ची है। हाईकोर्ट और सुप्रीम कोर्ट है। साथ ही समाज के एक बड़े हिस्से को राहत देने की बात है, जिसे न्याय के लिए दर-दर भटकना पड़ता है। आइए इस कहानी को शुरू से जानते हैं। पहले ये फोटो देखिए।...
श्मशान में 4 फिट जमीन के अंदर मिली बच्ची 
10 अक्टूबर 2019 को बरेली के सिटी श्मशान में सीबीगंज के एक दंपती अपने नवजात बच्चे का शव दफनाने पहुंचे थे। फावड़े से करीब 3 फीट तक खुदाई की तभी उनका फावड़ा एक घड़े से टकराया। उन्होंने उसे निकाला, तो देखा उसमें एक नवजात बच्ची पड़ी है। ये सूचना चारों तरफ बहुत तेजी से फैल गई। उस वक्त विधायक रहे राजेश मिश्रा को जब ये सूचना मिली तो उन्होंने कहा, "बच्ची को लेकर डिस्ट्रिक्ट हॉस्पिटल चलो, मैं आ रहा हूं।"
लोग बच्ची को लेकर हॉस्पिटल पहुंचे। विधायक भी वहां पहुंच गए। बच्ची की हालत नाजुक थी। विधायक उसे लेकर शहर के ही चाइल्ड स्पेशलिस्ट डॉक्टर रवि खन्ना के पास गए। डॉ. ने इलाज शुरू किया। उन्होंने बताया कि बच्ची का जन्म 4 दिन पहले हुआ था।
ब्राउन फैट की वजह से वह चार दिन तक जमीन के अंदर घड़े में भी जीवित रही। हालांकि बच्ची के खून में टोटल ल्यूकोसाइट्स काउंट 19500 था, जो अमूमन 11000 होना चाहिए था। ज्यादा होने का मतलब यह कि अगर वह एक दिन और रह जाती तो मौत हो जाती।
जमीन के अंदर मिली इसलिए सीता नाम रखा 
विधायक राजेश मिश्रा ने बच्ची का पूरा इलाज करवाया। वह कुछ दिन में ही पूरी तरह से स्वस्थ हो गई। बच्ची जमीन के अंदर घड़े में मिली, इसलिए उसे सीता के नाम से बुलाया गया। राजेश बच्ची को लेकर बाल कल्याण समिति के सामने पेश हुए और नामकरण किया। इसके बाद बच्ची का पालन-पोषण करने के लिए वार्न बेबी फोल्ड संस्था को सौंप दिया गया। जब गोद लेने की बारी आई, तो संस्था ने उसे यूरोप के माल्टा देश के एक दंपती को सौंप दिया। राजेश मिश्रा ने इसका विरोध किया।
राजेश हमें बताते हैं, "बच्ची के नाम का गलत डॉक्यूमेंट बना दिया गया। केंद्र सरकार की सेंट्रल अडॉप्शन रिसोर्स अथॉरिटी यानी कारा की वेबसाइट पर भी उस बच्ची का कोई जिक्र नहीं। इसे लेकर हम दिल्ली हाईकोर्ट चले गए। बच्ची का एडॉप्शन रोक दिया गया। लेकिन, 26 नवंबर 2022 को कोर्ट ने माल्टा की दंपती के पक्ष में फैसला सुना दिया। साथ ही आदेश दिया कि कारा बच्ची के गोद देने की प्रक्रिया को आगे बढ़ाए।"
राजेश ने इस फैसले को चुनौती देते हुए सुप्रीम कोर्ट में याचिका दायर की है। वहां इस मामले की सुनवाई चल रही। राजेश किसी भी कीमत पर बच्ची सीता को अपने से दूर नहीं जाने देना चाहते हैं। ​​​​
यहां यह कहानी खत्म होती है। आगे अब पूर्व विधायक के पढ़ने की बात करते हैं।
12वीं पास करके LLB करूंगा
बच्ची के मोह में राजेश हाईकोर्ट से सुप्रीम कोर्ट गए। बहुत पैसे खर्च हुए। दैनिक भास्कर से बात करते हुए वह कहते हैं, "आम आदमी अपने हक की लड़ाई लड़ ही नहीं सकता। क्योंकि उसके पास वकीलों को देने के लिए पैसे ही नहीं है। मैं 12वीं के बाद कानून की पढ़ाई करूंगा और फिर वकील बनकर गरीबों का केस मुफ्त में लड़ूंगा।"
राजेश 1984 में 9वीं क्लास में थे। उस वक्त परिवार में ऐसी स्थिति बनी कि उनकी पढ़ाई छूट गई। इसके बाद वह राजनीति में सक्रिय हो गए। पढ़ाई पर ध्यान ही नहीं दिया। शादी हुई। बच्चे हुए। सभी को अच्छे से पढ़ाया।
2017 में वह बीजेपी के टिकट पर बिठूरी-चैनपुर की सीट से चुनाव लड़े और सपा के वीरपाल सिंह यादव को 19511 वोटों से हराकर पहली बार विधायक चुने गए। 2019 में जब यह बच्ची मिली और इतनी कानूनी लड़ाई के बाद भी अब तक गोद में नहीं आई, तो राजेश ने खुद ही वकील बनना तय किया।
10वीं में फर्स्ट डिवीजन नहीं आया अबकी 80% आएंगे
राजेश बताते हैं कि दो साल पहले 10वीं की परीक्षा दी थी। उस वक्त जब रिजल्ट आया तो 359 नंबर आए। मतलब एक नंबर और मिल जाता तो 60% के साथ फर्स्ट डिवीजन बन जाता। इस बार की तैयारी पहले से बढ़िया है। इसलिए उम्मीद है कि 12वीं में 70% से ऊपर और 80% के आसपास नंबर आएंगे।
12वीं में अच्छे नंबरों के लिए राजेश मिश्रा रात के 2 बजे तक पढ़ते रहते हैं। वह बताते हैं कि विषय संबंधी अगर कुछ नहीं समझ आता, तो पड़ोस के ही गांव के नरेंद्र पटेल को बुला लेता हूं। वह चीजों को बेहतर ढंग से समझा देते हैं। हिन्दी, ललित कला, सामाजिक अध्ययन, नागरिक शास्त्र और समाज शास्त्र मेरे विषय हैं। यह विषय आगे LLB की पढ़ाई में मदद करेंगे।
राजेश बताते हैं, "घर से करीब 10 किलोमीटर दूर रविंद्र नाथ टैगोर स्कूल में सेंटर बनाया गया है। वहां समय से पहले पहुंच जाता हूं और क्लास में जाने से 5 मिनट पहले तक विषय संबंधी चीजें पढ़ता रहता हूं। क्लास में किसी से बात नहीं करता। जो आता है उसे लिखता हूं। अभी तक कोई बहुत परेशानी नहीं हुई। मेरा मानना है कि छात्रों को भी नकल से दूर रहना चाहिए।"
इसके बाद राजेश योगी सरकार की नकल विहीन परीक्षा की तारीफ करते हुए कहते हैं कि अब परीक्षा में पारदर्शिता बरती जा रही। एक-एक क्लास में 3-4 टीचर हैं। कैमरे लगाए गए हैं। 
कानून की पढ़ाई करने के बाद क्या करेंगे
पूर्व विधायक राजेश मिश्रा कहते हैं, मैं वकील बनूंगा और गरीबों के लिए काम करूंगा। उनका केस मुफ्त में लड़ूंगा। क्योंकि मैने इस बच्ची के मामले में कोर्ट कचहरी का खूब चक्कर लगाया। खूब पैसा खर्च हुआ। यह बात समझ आ गई कि न्याय की लड़ाई में गरीब पैसे के कारण पिछड़ जाएगा। इसलिए हमने तय किया है कि 12वीं के बाद अच्छे कॉलेज से कानून की पढ़ाई करेंगे और फिर जनता का फ्री में केस लड़ेंगे।
भास्कर की कुछ और स्पेशल खबरें यहां पढ़ सकते हैंः 
1. माइनस डिग्री में 37 दिन भूखा-प्यासा रखकर काम करवाया; वापस आने को कहते तो मारते थे
12 दिसंबर 2022 को मैंने फेसबुक पर एक व्यक्ति का लाइव देखा। वह ड्राइवरों को अच्छी सैलरी में कजाकिस्तान भेजने की बात कर रहे थे। मैंने उनसे बात की और 15 दिसंबर को गोरखपुर पहुंच गया। ड्राइविंग टेस्ट दिया। मेडिकल करवाया। 12 जनवरी, 2023 को मेरा सिलेक्शन हो गया। वीजा आ गया। 16 जनवरी को फ्लाइट थी। हमसे 90 हजार मांगा गया, हमने घर के गहने बेचकर पैसे दिए। गोरखपुर से ट्रेन के जरिए दिल्ली पहुंचा, तो पता चला कि कजाकिस्तान नहीं, बल्कि तजाकिस्तान भेजा जा रहा।ये कहानी आजमगढ़ के देवी प्रसाद की है। पढ़िए पूरी खबर...
2. 13 साल से कर रहा जहरीले सांपों का रेस्क्यू; कोबरा तक को बचाया; योगी सरकार भी काम की मुरीद​​​​​​
उत्तर प्रदेश की राजधानी लखनऊ में आदित्य तिवारी 'पर्यावरणम' नाम का एक ग्रुप है, जो हर दिन खतरनाक सांपों को पकड़कर जंगलों में छोड़ता है। यूपी के 5 जिलों में इनकी 12 लोगों की टीम काम करती है। जिसने अब तक 6000 से ज्यादा सांपों का रेस्क्यू किया है। 2012 से यूपी में सांपों का रेस्क्यू कर रहे आदित्य ने खुद 3000 से ज्यादा सांपों को मरने से बचाया है। पढ़िए पूरी खबर...
3. दलित बच्चे की मौत पर परिवार को मिला चेक कैंसिल
औरैया के बैशौली में 4 महीने पहले 10वीं में पढ़ने वाले दलित छात्र की मौत हुई। आरोप था कि स्कूल टीचर ने बच्चे को जाति सूचक गालियां देते हुए घूसों से पीटा। बाल नोच लिए। नाक से खून निकला तब जाकर छोड़ा। बच्चे को इंटर्नल इंजरी हुई। पिता बच्चे को लेकर एक के बाद एक हॉस्पिटल में चक्कर लगाते रहे। लेकिन, 18 दिन बाद बच्चे की मौत हो गई। पढ़िए पूरी खबर...